รู้จัก BYJU’S สตาร์ตอัป EdTech ที่ใหญ่สุดในโลก จากประเทศอินเดีย
เรื่องราวของ BYJU’S น่าสนใจอย่างไร ทำไมถึงเป็น EdTech ที่นักลงทุนคาดหวังไว้สูง ? ลงทุนแมนจะเล่าให้ฟัง
22 เม.ย. 2565

รู้จัก BYJU’S สตาร์ตอัป EdTech ที่ใหญ่สุดในโลก จากประเทศอินเดีย /โดย ลงทุนแมน
ทุกวันนี้ เทคโนโลยีด้านการศึกษา หรือ “EdTech”
ได้เข้ามาพัฒนารูปแบบการเรียนรู้ ให้ไม่ถูกจำกัดอยู่แค่ในห้องเรียนเท่านั้น
แต่จะสามารถเข้าถึงเนื้อหาวิชาต่าง ๆ ที่ไหนเมื่อไรก็ได้ บนแพลตฟอร์มออนไลน์
ซึ่งสตาร์ตอัปที่ประกอบธุรกิจเกี่ยวกับ EdTech นั้นมีอยู่หลากหลายประเภท
แต่กิจการที่มีมูลค่ามากสุดในอุตสาหกรรมขณะนี้ คือแพลตฟอร์มที่ชื่อว่า “BYJU’S” จากประเทศอินเดีย ที่มุ่งเน้นการ “กวดวิชา” ให้กับนักเรียน เป็นหลัก
แล้วเรื่องราวของ BYJU’S น่าสนใจอย่างไร
ทำไมถึงเป็น EdTech ที่นักลงทุนคาดหวังไว้สูง ?
ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
BYJU’S เป็นแพลตฟอร์มกวดวิชาออนไลน์ สัญชาติอินเดีย ก่อตั้งกิจการขึ้นในปี 2011 หรือเมื่อ 11 ปีที่แล้ว โดยคู่สามีภรรยา คุณ Byju Raveendran และคุณ Divya Gokulnath
คุณ Byju เรียนจบทางด้านวิศวกรรม และทำงานในบริษัทขนส่งสินค้าระดับโลกแห่งหนึ่ง ซึ่งเขาค่อนข้างพอใจกับชีวิตการทำงาน เพราะมีโอกาสเดินทางไปหลายแห่งทั่วโลก และได้รับเงินเดือนสูง
แต่ต่อมา ในช่วงที่ลาพักร้อนกลับมายังอินเดีย เพื่อน ๆ เห็นว่าคุณ Byju เก่งวิชาคณิตศาสตร์มาก จึงขอให้ช่วยติวพิเศษ สำหรับสอบ CAT ซึ่งเป็นคะแนนที่ใช้ยื่นประกอบการสมัครเข้าเรียน สาขาบริหารธุรกิจของมหาวิทยาลัยในอินเดีย
โดยตอนนั้น คุณ Byju ได้ลองสอบไปพร้อมกันด้วย และปรากฏว่า เขาทำคะแนนได้สูงสุดของประเทศ ในขณะที่เพื่อน ๆ เองก็ได้คะแนนสูงเช่นกัน
เรื่องนี้ทำให้เกิดการบอกเล่ากันแบบปากต่อปาก จนเวลาถัดมา มีคนขอให้เขาช่วยติวเพิ่มอีกไม่ต่ำกว่า 1,000 คน ภายใน 6 สัปดาห์
ซึ่งพอเห็นกระแสตอบรับดีเช่นนี้ คุณ Byju จึงตัดสินใจลาออกจากงานประจำ เพื่อมาเป็นติวเตอร์วิชาคณิตศาสตร์อย่างเต็มตัว
ตอนแรก คุณ Byju เดินทางไปสอนลูกศิษย์ด้วยตัวเอง ในหลายเมืองของอินเดีย รวมทั้งยังเคยจัดสอนในหอประชุมขนาดใหญ่ ซึ่งมีคนมาเรียนพร้อมกันถึงหลักหมื่นคน เลยทีเดียว
แต่เมื่อคนสนใจเยอะขึ้นเรื่อย ๆ เขาก็พบปัญหาและอุปสรรคเรื่องตารางการสอน และเส้นทางคมนาคมบางแห่ง ก็ไม่เอื้ออำนวยให้ทั้งตัวเขาและลูกศิษย์ เดินทางมาพบกันได้อย่างสะดวก
ทำให้เขาเริ่มมองหาโอกาสในการใช้ประโยชน์ จากเทคโนโลยีอินเทอร์เน็ต มาสอนผ่านแพลตฟอร์มออนไลน์แทน เพื่อให้ลูกศิษย์ทุกคนเข้าถึงบทเรียนได้ ไม่ว่าจะอาศัยอยู่ที่ไหนก็ตาม
โดยคุณ Byju ร่วมกับภรรยา ก่อตั้งบริษัทชื่อว่า Think and Learn ขึ้นในปี 2011 และได้พัฒนาแพลตฟอร์มกวดวิชาออนไลน์ในชื่อของตัวเอง คือ “BYJU’S” เปิดให้บริการเป็นครั้งแรกในปี 2015
ซึ่งนอกจากวิชาคณิตศาสตร์แล้ว บริษัทก็ได้มีการเพิ่มเนื้อหา และว่าจ้างติวเตอร์วิชาอื่น 
เช่น วิชาวิทยาศาสตร์และภาษาอังกฤษ สำหรับสอนนักเรียนในระดับชั้นประถมจนถึงมัธยม รวมทั้งเปิดคอร์สติวสอบวัดผลประเภทต่าง ๆ เพื่อใช้ยื่นสมัครเรียนต่อมหาวิทยาลัย
โดย BYJU’S เปิดให้เรียนฟรีในบางรายการ แต่ถ้าสมัครสมาชิกแบบ Subscription จะสามารถเข้าถึงเนื้อหาได้ทุกคอร์ส
ซึ่งความจริงแล้ว ลูกค้าตัวจริงของแพลตฟอร์ม ก็คือเหล่าผู้ปกครอง ที่พร้อมจ่ายเงินให้ลูกได้รับการศึกษาที่ดีที่สุดนั่นเอง
ส่วนในแง่ของการใช้งานแพลตฟอร์ม จุดเด่นสำคัญของ BYJU’S คือ บริการออกแบบตารางเรียนให้เหมาะสม ตามกลุ่มวิชาเป้าหมายของนักเรียน และสื่อการสอนก็มีการสอดแทรกภาพอินโฟกราฟิก, แอนิเมชัน และเกมตอบคำถาม เพื่อช่วยให้เนื้อหาเข้าใจง่าย ไม่น่าเบื่อ
รวมทั้งนำข้อมูลการทดสอบต่าง ๆ ของนักเรียน ไปวิเคราะห์ติดตามผล เพื่อปรับปรุง และพัฒนาประสิทธิภาพการเรียนอย่างต่อเนื่อง อีกทั้งยังมี Session สำหรับให้คำปรึกษา แนะแนวโดยผู้มีประสบการณ์อีกด้วย
ซึ่งที่ผ่านมา บริษัทได้ทุ่มเงินมูลค่ากว่า 100,000 ล้านบาท ซื้อกิจการอื่นถึง 15 แห่ง เพื่อนำเอาเทคโนโลยีมาต่อยอดฟีเชอร์บนแพลตฟอร์ม BYJU’S ให้น่าสนใจ และตอบโจทย์ความต้องการของผู้ใช้งานมากยิ่งขึ้น
นอกจากนั้น ปัจจัยเรื่องสภาพแวดล้อมต่าง ๆ ยังช่วยส่งเสริมการเติบโตให้กับ BYJU’S เป็นอย่างมาก
เริ่มตั้งแต่ปี 2016 บริษัท JIO ธุรกิจในเครือของ Reliance Industries ได้ลงทุนในโครงสร้างพื้นฐานโทรคมนาคมครอบคลุมทั่วประเทศ ทำให้ฐานประชากรชาวอินเดีย กว่า 1.3 พันล้านคน เข้าถึงการใช้งานอินเทอร์เน็ตความเร็วสูง ในราคาค่าบริการที่ถูกลง
ประกอบกับนับตั้งแต่ปี 2020 เกิดการแพร่ระบาดของโควิด 19 รุนแรงหลายระลอกในอินเดีย ทำให้ภาครัฐใช้มาตรการล็อกดาวน์และปิดโรงเรียน ซึ่งกลับเป็นผลดีต่อธุรกิจเรียนออนไลน์
ส่งผลให้ล่าสุด BYJU’S มีผู้สมัครใช้งานสูงถึง 100 ล้านบัญชี และมีสมาชิกแบบ Subscription ประมาณ 6.5 ล้านบัญชี โดยส่วนใหญ่ใช้เวลาเฉลี่ยอยู่บนแพลตฟอร์มราว 71 นาทีต่อวัน
ด้วยเหตุนี้ จึงทำให้ผลการดำเนินงานของ BYJU’S เติบโตเป็นเท่าตัว
ปี 2018 รายได้ 2,100 ล้านบาท
ปี 2019 รายได้ 5,900 ล้านบาท
ปี 2020 รายได้ 12,000 ล้านบาท
และในอนาคต บริษัทก็มีแผนที่จะขยายไปในตลาดต่างประเทศมากขึ้น จากปัจจุบันที่รายได้จากลูกค้าต่างประเทศ คิดเป็นสัดส่วนแค่ 25% ของทั้งหมด ซึ่งทำให้ BYJU’S น่าจะมีศักยภาพในการเติบโตอีกพอสมควร
ทั้งนี้ที่ผ่านมา BYJU’S ประสบความสำเร็จในการระดมทุน ไปได้ทั้งหมดกว่า 177,000 ล้านบาท
โดยมีบริษัทผู้ลงทุนชื่อดัง เช่น Sequoia Capital, Tencent และ Chan Zuckerberg Initiative หน่วยงานการกุศลของ มาร์ก ซักเคอร์เบิร์ก และภรรยา
ซึ่งจากการระดมทุนรอบล่าสุด เมื่อเดือนมีนาคม ปี 2022 
นักลงทุนได้ประเมินมูลค่า BYJU’S ไว้อยู่ที่ 700,000 ล้านบาท นับเป็นสตาร์ตอัป “มูลค่ามากสุด” ของประเทศอินเดีย
และขึ้นแท่นเป็นสตาร์ตอัปด้าน EdTech มูลค่ามากสุดในโลก แซงหน้า Yuanfudao แพลตฟอร์มกวดวิชาออนไลน์อีกราย จากประเทศจีน ที่มีมูลค่าประเมินอยู่ที่ 520,000 ล้านบาท
และเมื่อไม่นานมานี้ มีข่าวว่าบริษัทกำลังเตรียมตัว จดทะเบียนเข้าสู่ตลาดหลักทรัพย์ของสหรัฐอเมริกา ด้วยวิธีการ SPAC หรือควบรวมกิจการกับบริษัทที่อยู่ในตลาดอยู่แล้ว
โดยหลายฝ่ายคาดการณ์ว่า หากดำเนินการสำเร็จ 
บริษัทจะมีมูลค่าเพิ่มขึ้นเป็นประมาณ 1,400,000-1,700,000 ล้านบาท
จากเรื่องราวนี้ จะเห็นได้ชัดเจนว่า
ธุรกิจของ BYJU’S นั้นได้รับประโยชน์มหาศาล จากการประยุกต์ใช้เทคโนโลยีอินเทอร์เน็ต
เดิมที คุณ Byju ต้องเหนื่อยกับการเดินทางไปสอนตามสถานที่ต่าง ๆ ด้วยตัวเอง
แต่เมื่อมีแพลตฟอร์มออนไลน์ขึ้นมา ก็กลายเป็นว่า ทำให้สามารถสร้างธุรกิจกวดวิชาขนาดใหญ่ สอนลูกศิษย์หลักร้อยล้านคนได้ ทั้งในอินเดียและในประเทศอื่น ๆ
ซึ่งก็ไม่แน่ว่า ในอนาคต เมื่อพูดถึงแพลตฟอร์มออนไลน์จากทวีปเอเชีย ที่โด่งดังไปทั่วโลก
จากที่เราเคยเห็น TikTok ประสบความสำเร็จในวงการโซเชียลมีเดียมาแล้ว
รายต่อไปที่ทำได้ อาจจะเป็นกิจการ EdTech จากประเทศอินเดีย อย่าง BYJU’S ก็เป็นได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-
-